De nordjyske skolebørn bliver i denne tid mødt af håndværkere iført heldragter og opsatte rå stålstilladser.  En stor del af de fremrykkede anlægsinvesteringer på 499 millioner kroner pifter netop nu Aalborg Kommunes skoler op.

Der bliver renoveret veje i stor stil i Aalborg Kommune. Mange steder er klatrestativerne også byttet ud med stålstilladser. Skolerne får nemlig en ordentlig overhaling, efter der, som en del af Regeringens hjælpepakke, blev fremrykket anlægsinvesteringer for 499 millioner kroner i Aalborg Kommune. Find din lokale skole her og se, hvad der skal renoveres 49 ud af 51 skoler i Aalborg får gavn af dette, og hensigten er, at indeklima og arbejdsmiljø skal forbedres mærkbart. De mange projekter giver sved på panden. - Vi har så sandelig fart på. Vi lægger vandrette for at få det her til at lykkes. Vores lokale rådgivere og håndværkere gør en kæmpe indsats i disse dage, siger Peter Munk, der er byggechef for Aak Bygninger. Han er manden med det overordnede ansvar for koordineringen af byggeprojekterne. Regeringens hjælpepakke gav kommunerne mulighed for at låne penge, så der kunne igangsættes anlægsprojekter for at understøtte det lokale erhvervsliv og holde gang i håndværkerbranchen. Alle projekterne gør da også, at en masse håndværkere kan spænde sikkerhedsskoene og få den orange hjelm på hovedet. - Vi forventer, at det er her holder gang i 200-400 medarbejdere. Vi har både gang i meget på byggerisiden og i og omkring trafik og veje, så der er nok at se til, siger byggechef Peter Munk. Da de mange renoveringer blev påbegyndt, var folkeskoleeleverne sendt hjem grundet covid-19. Nu er tavleundervisningen tilbage, og det skaber lidt udfordringer. - Det er en af de udfordringer, som vi har. Nu er vi nødt til at tage nogle hensyn i forhold til skolernes daglige drift. Så der har vi selvfølgelig nogle corona-foranstaltninger, som vi skal overholde. De foranstaltninger gør, at det hele er lidt vanskeligere og tager lidt længere tid, end det ellers ville have gjort, fortæller Peter Munk. Opgaverne dækker bredt og tæller alt fra renovering af tag til maler- og ventilationsarbejde. Alligevel forventer Peter Munk, at størstedelen af projekterne er færdige inden året er omme. Enkelte projekter kan imidlertid strække sig ind i første kvartal af 2021 grundet diverse corona-hensyn.